b'\n_START_ARTICLE_\nTikkurilan ortodoksinen kirkko\n_START_SECTION_\nToimintakeskuksen aika 1986\xe2\x80\x931997\n_START_PARAGRAPH_\nHelsingin ortodoksinen seurakunta oli vuonna 1986 hankkinut Vantaan Tikkurilasta 240\xc2\xa0m\xc2\xb2:n omakotitalon. T\xc3\xa4m\xc3\xa4n talon k\xc3\xa4ytt\xc3\xb6tarkoitus muutettiin ja rakennus remontoitiin kristilliseksi toimintakeskukseksi kappeleineen (kappeli pyh\xc3\xa4n Arseni Konevitsalaisen muistolle). Toimintakeskus oli k\xc3\xa4yt\xc3\xb6ss\xc3\xa4 kymmenisen vuotta Tikkurilan ortodoksisen kirkon k\xc3\xa4ytt\xc3\xb6\xc3\xb6nottoon saakka.\n_START_SECTION_\nUusi kirkko 1997\n_START_PARAGRAPH_\nVuonna 1990 seurakunta osti kirkkotontin Tikkurilan Valkoisenl\xc3\xa4hteentien ja Talvikkitien risteyksen vierest\xc3\xa4. Kirkon suunnittelemiseksi j\xc3\xa4rjestettiin arkkitehtikilpailu. Kaivatunlaisia suunnitelmia ei kuitenkaan l\xc3\xb6ytynyt, joten uusi kirkko p\xc3\xa4\xc3\xa4tettiin toteuttaa alun perin Tapiolan ortodoksiselle kirkolle tehtyjen, rakennusarkkitehti Arvo Sorsan piirustusten pohjalta.  _NEWLINE_Helsingin hiippakunnan piispa,  metropoliitta Leo vihki uuden ortodoksisen kirkkorakennuksen 7.9.1997 Kristuksen taivaaseen astumisen muistolle. Aiempi toimintakeskus kappeleineen myytiin. Uuden kirkon rakennusty\xc3\xb6t valmistuivat lopullisesti kes\xc3\xa4kuussa 1998.  _NEWLINE_Tikkurilan ortodoksisen kirkon ikonostaasin ja seinien koristemaalaukset ovat Juri Mitroshinin ja ikosnostaasin puuveistokset Grigory Likhterin tekemi\xc3\xa4. Vuonna 2001 kirkkoon saatiin my\xc3\xb6s Alexander Wikstr\xc3\xb6min lasimaalauksia.'